ทีเอ็มบีฟันธง ส่งออกโต7%จีนสหรัฐทรุด
ศูนย์วิเคราะห์ทีเอ็มบี คาดส่งออกไทยปีนี้โต 7% หลุดเป้าที่รัฐตั้งไว้ 15% เหตุจากเศรษฐกิจจีนและสหรัฐชะลอตัวจากวิกฤตหนี้ยุโรป
4 ก.ค. 2555

ศูนย์วิเคราะห์ทีเอ็มบี คาดส่งออกไทยปีนี้โต 7% หลุดเป้าที่รัฐตั้งไว้ 15% เหตุจากเศรษฐกิจจีนและสหรัฐชะลอตัวจากวิกฤตหนี้ยุโรป
ศูนย์วิเคราะห์เศรษฐกิจทีเอ็มบี วิเคราะห์สถานการณ์ส่งออกของไทยในปีนี้ว่า ตัวเลขส่งออกเดือน พ.ค.ที่ผ่านมา ซึ่งขยายตัวเป็นบวกครั้งแรกในรอบ 7 เดือน โดยมีมูลค่ากว่า 2.1 หมื่นล้านเหรียญสหรัฐ บ่งชี้การปรับตัวดีขึ้นของภาคส่งออกของไทย เพราะสามารถขยายตัว 7.7% เมื่อเทียบกับช่วงเดียวกันปีก่อน เป็นผลเชื่อมโยงจากการฟื้นตัวของภาคอุตสาหกรรมเริ่มกลับมาผลิตได้ในระดับใกล้เคียงกับระดับปกติในช่วงก่อนเกิดอุทกภัย
ดังนั้น การผลิตที่เพิ่มขึ้นจึงนำไปสู่การปรับตัวดีขึ้นของการส่งออกอย่างต่อเนื่อง แต่คงไม่ได้เป็นไปในอัตราเร่งมากนัก เพราะตลาดคู่ค้าหลักอย่าง จีน ยุโรป และสหรัฐ มีแนวโน้มเติบโตแผ่วลงตามทิศทางการชะลอลงของเศรษฐกิจโลกที่ได้รับผลกระทบจากวิกฤตหนี้ยุโรปที่ยังมองไม่เห็นจุดสิ้นสุด 
แม้ว่าในช่วงไตรมาสสุดท้ายมีโอกาสเห็นการส่งออกไปตลาดยุโรปขยายตัวเป็นบวกในอัตราสูงประมาณ 11% แต่ก็เป็นภาพลวงตาจากฐานต่ำในช่วงอุทกภัย ทำให้คาดว่ายอดส่งออกในช่วงครึ่งปีหลังจะเติบโตในอัตราที่ 12.7% เมื่อเทียบกับช่วงเดียวกันของปี 2554 ทำให้ทั้งปี 2555 ยอดส่งออกจะเติบโตแค่ 7% เท่านั้น จากเป้าหมาย 15%
ทั้งนี้ แนวโน้มในช่วงครึ่งปีหลัง การผลิตในภาคอุตสาหกรรมกลับสู่ระดับปกติได้ทั้งหมดในไตรมาส 3 สะท้อนจากตัวเลขการผลิตในช่วง 5 เดือนแรกปีนี้